b'\n_START_ARTICLE_\nStorbyomr\xc3\xa5de\n_START_SECTION_\nDefinitioner\n_START_PARAGRAPH_\nDefinitionen p\xc3\xa5 storbyomr\xc3\xa5der og metropolregioner er forskellige fra land til land, og is\xc3\xa6r i Europa er det sv\xc3\xa6rt pr\xc3\xa6cist at definere termen, da befolkningst\xc3\xa6theden er s\xc3\xa5 stor p\xc3\xa5 det meste af kontinentet. Ruhrdistriktet i Tyskland er dog et godt eksempel p\xc3\xa5 et storbyomr\xc3\xa5de (p\xc3\xa5 tysk en metropolregion) med flere centre. De st\xc3\xb8rste europ\xc3\xa6iske metropolregioner ligger omkring London og Paris. En af verdens st\xc3\xb8rste metropolregioner er omr\xc3\xa5det omkring den japanske syd\xc3\xb8stkyst omkring Japans hovedstad Tokyo, hvor ca. 35 millioner indbyggere bebor et omr\xc3\xa5de p\xc3\xa5 ca. 13.000 km\xc2\xb2. I Danmark benyttes metropolregion-begrebet ikke. I stedet benyttes officielt byomr\xc3\xa5debegrebet. For K\xc3\xb8benhavn benyttedes tidligere Hovedstadsregionen som betegnelse. Et nyt begreb byregion bruges om \xc3\x98resundsregionen og Byregion \xc3\x98stjylland. Bag disse begreber ligger et \xc3\xb8nske om, at byregionerne over tid kan udvikle sig til egentlige metropolregioner.'